Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ К. В. Къурмэн хьид махуэшхуэм и щIыхькIэ цIыхухэм зэрехъуэхъур
Къэбэрдей-Балъкъэрым и муслъымэнхэм си гум къыбгъэдэкIыу сохъуэхъу Къурмэн хьид махуэ лъапIэмкIэ!
Ар диныр зи фIэщ хъухэм я дежкIэ нэхъ мыхьэнэшхуэ зиIэ махуэшхуэхэм ящыщщ. Абы цIыхухэр къыхуреджэ гуапагъэмрэ захуагъэмрэ, гумащIагъэмрэ Алыхьым фIэлIыкIынымрэ, гущIэгъумрэ пщIэ зэхуэ щIынымрэ. Лъэпкъ зэмылIэужьыгъуэхэм, дин зэхуэ мыдэхэр зезыхьэхэм я зэхуэдэ унэ хъуа ди республикэм дежкIэ ислъамымрэ адрей динхэмрэ я хабзэ дахэхэр тегъэщIапIэ щIыныр, абыхэм тетыныр мыхьэнэшхуэ зиIэ лъабжьэу уващ.
Къэбэрдей-Балъкъэрым и муслъымэнхэм, ислъамым и лъапIэныгъэхэм тету, жылагъуэм и псэкупсэ къулеигъэм зегъэужьыным теухуауэ мыхьэнэшхуэ зиIэ къалэн ягъэзащIэ, республикэм исхэр мамыру, зэгурыIуэу зэдэпсэуным хэлъхьэныгъэшхуэ хуащI.
Къэбэрдей-Балъкъэрым щыпсэу псоми мы махуэ лъапIэмкIэ сехъуэхъуну сыхуейщ икIи узыншагъэ быдэ яIэу, зэхуэгуапэу, насыпыфIэу, зэIузэпэщу псэуну си гуапэщ.
